Vegagerð yfir Grunnafjörð á verkefnalista vegna endurskoðunar samgönguáætlunar Lagning vegar yfir Grunnafjörð er einn þeirra þriggja kosta , er stytt geta leiðina milli Akureyrar og Reykjavíkur , sem gætu komið inn á nýja samgönguáætlun 2007 - 2018 . Þetta kom fram á Alþingi í gær í svari Sturlu Böðvarssonar samgönguráðherra við fyrirspurn Halldórs Blöndals um styttingu þjóðleiðarinnar milli Akureyrar og Reykjavíkur . Í svari Sturlu kemur fram að á áðurnefndri leið hafi verið gerð lausleg yfirlitsáætlun yfir fjóra styttingarmöguleika . Þriggja þeirra er getið á verkefnalista sem gerður hefur verið til undirbúnings vinnu við samgönguáætlun 2007 - 2018 . Að mati ráðherra er einn þessara kosta sýnu vænstur . Er það leið um Svínavatn , sunnan Blönduóss , en þar mætti stytta leiðina um 13 - 15 km , eftir leiðavali . Þá ef leið sunnan Varmahlíðar sem styttir leiðina um 3 - 4 km og leiðin yfir Grunnafjörð sem eins og fram hefur komið í fréttum Skessuhorns styttir leiðina norður í land um 1 km en leiðina frá Akranesi til Borgarness um 7 km . Í niðurlagi svars ráðherra segir að óvíst sé á þessu stigi hvaða verk komi til framkvæmda á næstu samgönguáætlun og hvort eða hvenær verður ráðist í einhver þessara verkefna .